Gåte (band)

Gåte er et norsk band som spiller en blanding av folkemusikk og rock. Gåte har samarbeidet med og brukt materiale fra Knut Buen og Astrid Krog Halse. Gåte viderefører arven etter Folque og Kong Lavring.

De fikk Spellemannprisen 2002 i klassen Årets nykommer, for debutalbumet Jygri. Denne CD-en solgte 40 000 eksemplarer. De ble også nominert til Spellemannprisen 2004 i klassen rock for sitt andre album, Iselilja, men vant ikke. Bandet ble oppløst i 2005, og spilte sin siste konsert den 31. desember i Setesdal.

3. april 2006 ga bandet ut konsert-CD-en Liva, med opptak fra den nest siste konserten bandet holdt på Rockefeller i Oslo 30. desember 2005. På denne CD-en finnes sangen «Venelite», som ikke hadde vært utgitt tidligere. Senere samme år kom også DVD-en Liva med opptak fra samme konsert. Den inneholdt også bonusmateriell, blant annet fra konserten på Roskildefestivalen i 2003, som etter manges mening var bandets høydepunkt. Under denne og en rekke andre konserter opptrådte folkemusiker Knut Buen sammen med Gåte. Han har skrevet tekst og melodi til sangen «Kjærleik» som finnes på albumet Iselilja.

24. oktober 2009 gjorde bandet comeback under kulturfestivalen Uka i Trondheim, i Dødens Dal. Det var meningen at det skulle bli med denne ene opptredenen, men lysten til å gjennomføre en liten sommerturné meldte seg, noe som førte til at gruppa holdt fem konserter sommeren 2010. De avsluttet med å spille på Operataket i Oslo den 20. august 2010 hvor de markerte det som skulle vise seg å bli en foreløpig slutt for bandet.

I 2017 returnerte det kritikerroste bandet etter en 12 års pause, når man ser bort fra noen konserter i 2009-2010. Gåtes gjenoppstandelse består av Gunnhild Sundli, Sveinung Sundli og Magnus Børmark fra originalbesetningen, pluss de to nye bandmedlemmene Jon Even Schärer og Mats Paulsen på trommer og bass.

Det nye materialet har blitt skrevet i samarbeid med Knut Buen som tekstforfatter. Knut Buen er en godt etablert folkemusiker. Han er nok først og fremst kjent som hardingfelespiller, men noe som kanskje ikke er like kjent er at han er også en eminent historieforteller og lyriker.

I kjølvannet av Gåtes gjenoppstandelse har bandet gitt ut en EP med fire spor, Attersyn, i november 2017. To av sporene er baserte på middelalderballader og to er nyskrevne. I november 2018 ga de ut et komplett studioalbum kaldt Svevn. Både «Attersyn» og «Svevn» er resultater av et nært samarbeid med Knut Buen. I 2021 kom nok en EP, Til Nord.

Alle utgivelsene med det gjenoppståtte Gåte representerer et bemerkelsesverdig lydlandskap som legger vekt på folkemusikken.

Medlemmer

Medlemmer 
 Gunnhild Sundli – Vokalist
 Magnus Børmark – Gitar
 Jon Even Schärer - Trommer, vokal (2017-)
 Mats Paulsen - Bass, vokal (2017-)
 John Stenersen – Nøkkelharpe, tangenter, vokal (live, 2023-)

Tidligere medlemmer
 Gjermund Landrø – Bassgitar, vokal (2000-2005)
 Kenneth Kapstad – Trommer, perkusjon (2005)
 Martin Langlie – Trommer (1999-2005)
 Halvor Hoem – Gitar (1999-2001)
 Sveinung Sundli – Fele, tangenter, vokal (1999-2023)

Diskografi

Studio- og konsertalbum 
 Jygri (Studioalbum, 2002)
 Iselilja (Studioalbum, 2004)
 Liva (Konsertalbum, 2006)
 Svevn (Studioalbum, 2018)
 Nord (Studioalbum, 2021)

EP-er og singler 
 «Gåte EP» (aka Gammel) (2000)
 «Gåte EP (2002)» (aka Grusomme skjebne) (2002)
 «Statt opp (Maggeduliadei)» (EP, 2003)
 «Sjå attende» (Single, 2004)
 «Attersyn» EP (Drabant Music, 2017)
«Til Nord» EP (2021)
«Vandrar» EP (2023)

Referanser

Eksterne lenker 
 
 
  Intervju med Magnus Børmark
  Norsk Progrock Diskografi Oppslagsverk over norsk progressive musikk

Norske folkemusikkgrupper
Norske rockegrupper
Vinnere av Spellemannprisen
Band etablert i 1999